Urban, Miroslav, poslanec NR SR (2022-09-22):
Ďakujem za slovo. Návrh zákona, ktorý predstavilo ministerstvo zdravotníctva, vítam. Určite vieme, v akom stave je naše zdravotníctvo, len mám pocit, že tento návrh prišiel troška neskoro, že tých 10 mesiacov, čo sa naťahovalo ministerstvo s lekárskym odborovým združením, aj samotný návrh nebude stačiť na to, aby sa stabilizovala situácia v ústavných zariadeniach. Ten problém v zdravotníctve neni len problém v samotných platoch, ale v iných aspektoch, ktoré spomínali predstavitelia odborového združenia. To sú pracovné podmienky, to je ten systém DRG, čo som sa potešil, že by to mohlo fungovať 2023 alebo 2024. Ten systém sa už nastavuje vyše 11 rokov a je to v podstate, predstavuje tento DRG systém reálne, reálne platby za náklady za pacienta, ktorý je hospitalizovaný. Tie požiadavky vôbec neboli nejaké extra. V podstate bolo tam spomínané zvýšenie študentov medicíny, aby sme mali viacej študentov medicíny na našich školách. Potom neni celkom vyjasnená nasledujúca optimalizácia siete nemocníc, kde sa predpokladá teraz po komunálnych voľbách, že sa budú meniť nemocnice, teda sa budú klasifikovať do tých tried 1, 2, 3, 4 a naozaj odborári vyjadrili také svoje nejasnosti, ako to bude nasledovať, keď sa nejaká nemocnica posunie do takej nižšej kategórie a nie sú zabezpečené tie priestory a vôbec personál v tých nemocniciach, ktoré budú, ktoré preberú tú širšiu zdravotnú starostlivosť. Vítam to zvýšenie platov predovšetkým v tých nižších zdravotníckych povolaniach. Áno, to je v poriadku, to treba. Aj u tých sestier, možno čakali viac. Ale ja si myslím, že áno, sestrám treba zvýšiť, ale súčasne s tým si myslím, že by mali mať viacej kompetencií aj zodpovednosti. Nemali by sa tomu brániť, pretože lekári sú naozaj drahí, je to drahé, drahé povolanie. Ak si pozrieme, ako to je na Západe, tak zdravotné sestry vykonávajú kopec vecí, kopec zdravotníckych výkonov, ktoré robí na Slovensku lekár. Takže ak teda zvýšiť plat, tak potom, samozrejme, aj tie kompetencie a, samozrejme, aj k tomu zodpovednosť, aby to nebol, aby sme neplatili naozaj tých lekárov, ktorí sú drahí. To samotné zvýšenie platov o to, jednu stotinu, 0,01 % násobku priemernej mzdy, to je v reáliách za každý odpracovaný rok asi 12 alebo 11 euro v hrubom, keď to teda prerátam, v čistom to predstavuje asi 7 euro za každý odpracovaný rok u zdravotníka. Čiže s desaťročnou praxou lekár so špecializáciou bude mať vyšší plat asi o 70 euro, po 20 rokoch o 140 euro. To mi zase až tak nepríde moc. Ten koeficient u lekárov so špecializáciou sa nemenil, zostal 2,3-násobok priemernej mzdy. Čiže tí lekári so špecializáciou si polepšia o 140 euro plus teda, samozrejme, každý rok narastá priemerná mzda, čiže aj ten koeficient sa bude násobiť vyššou priemernou mzdou. Aj keď neviem, na tých 400 euro, či to bude skutočne reálne v tom hrubom. Myslím, že ten návrh celkom neoslovil týchto lekárov so špecializáciou, ak si uvedomíme, že nechýbajú nám len sestry, tých 2 200 sestier, ale okolo 1 300 lekárov, tak chýbajú nám v tých nemocniciach aj špecialisti, ktorí len čo dosiahnu atestáciu, tak oni utekajú do súkromnej praxe, do súkromných ambulancií, kde bez služieb zarábajú niekedy násobky toho, čo ten lekár so špecializáciou v nemocniciach. Čiže to zvýšenie po dvadsiatich rokoch o 140 euro, neviem, či to bude stačiť. Myslím si, že nie. Lebo zase ten badžet je síce vyšší 230 plus 100 mil. navyše, ale ja si myslím, že napríklad v tých nemocniciach, kde majú problém zaplatiť vôbec personál, majú, nemajú dostatok financií, môžu pristúpiť riaditelia nemocníc k tomu, že skrátia osobné prídavky, ktoré majú napríklad lekári, znížia im osobný príplatok o 100 euro, 200 euro a dajú im tú sumu, ktorá, ktorú musia zo zákona teda dať. Čiže z tohto pohľadu mi to nepríde zas také motivujúce pre tých lekárov so špecializáciou. Je dobré navýšenie pod, u tých lekárov, čo sú po škole. Tam ten koeficient teda vítam, že sa zvýšil, aby sme teda tých lekárov motivovali. No uvidíme, ako to dopadne, len prichádzame asi tak päť minút pred dvanástou s týmto návrhom a vravím, že neni to všetko len o tých peniazoch. Ako lekár pracujem a viem, ako sa tie pracovné podmienky po tom covide, pandémii zhoršili, ako poodchádzali zdravotné sestry z tých kritických oddelení, z ára, z interných oddelení a z podobných odišli do Čiech. Češi nie, nám nekonkurujú len platom, ale aj pracovnými podmienkami, možnosťami iných benefitov, majú motivačné všelijaké, možnosť ubytovania a podobne. Takže neni to len naozaj o peniazoch, ale aj o tej vôbec práci, o možnosti aj odborného rastu. Bohužiaľ, aj keď sme hovorili o tom školstve na tom Slovensku, na Slovensku a výchova týchto lekárov v zdravot... na lekárskych fakultách, v českej, v Čechách je tá úroveň vyššia, majú omnoho teda väčšie možnosti, a preto nám polovica medikov v Brne sú Slováci, čo tam študujú. A tí Slováci sa nevrátia na Slovensko, pretože tu nebudú mať lepšie ani pracovné podmienky, ani plat . Ja myslím, že aj pani kolegyňa Cigániková spomínala, tým že sa navýšia plat, plat zdravotných sestier v nemocničných zariadeniach, môže to spôsobiť odliv sestier z ambulancií. To je, môže byť tiež veľký problém. Dva a dva sú štyri. Tak ak tie sestry budú mať lepšie podmienky v nemocniciach, tak odídu a môže byť naozaj narušená tá ambulantná sféra. Čo by som spomenul, tak tento návrh vítam. Dúfam, určite ho podporíme, len ten problém v zdravotníctve neni len o tých platoch a treba naozaj s tými odborármi rokovať. Myslím, že konsenzus sa niekde dá nájsť aj v tých koeficientoch. Viem, že peniaze nie sú, len keď si človek predstaví, že toto bude stáť asi 200 či 300 mil. eur, a keď dokážeme dať na zbrane dve miliardy, tak potom človek z toho nemá až taký dobrý pocit. Takže určite tento návrh je dobrý, správny, len bude sa treba dohodnúť, lebo tie výpovede k 1. októbru sú vcelku reálne. Tí lekári, neviem, či ustúpia z týchto požiadaviek. Oni čakali tie zmeny skôr, už pred rokom alebo keď tá epidémia skončila a keď ho takto predkladáme na poslednú chvíľu, tak neviem, či to bude až také úspešné. Ďakujem.